ལག་བསྟར་མི་བྱེད་པའི།།རིག་པ་སློབ་པ་ཙམ།།གསོབ་པའི་རང་བཞིན་ལས།།བཟང་པོར་འགྱུར་མི་སྲིད།།ལག་ལེན་ཁོ་ན་ལས།།རིག་པ་མི་སློབ་ན།།རང་ལྟ་མཁྲེགས་བཟུང་དེས།།གནས་ལུགས་མཐོང་མི་སྲིད།།ཡི་གེ་སློབ་པའི་སྐབས།།གནད་གསུམ་ཚང་དགོས་ཏེ།།སེམས་གཏད་མིག་གིས་བལྟ།།ཁ་ནས་གདོན་པར་བྱ།།དཔེ་གང་ཀློག་པའི་ཚེ།།དཔེ་གཞན་བཀླག་མི་བྱ།།འདི་ཉིད་མ་རྫོགས་པར།།དེ་ཉིད་འགྲུབ་མི་འགྱུར།།སློབ་ཡུན་རིང་བ་དང༌།།སློབ་དུས་དམ་འཛིན་བྱ།།བརྩོན་འགྲུས་རྒྱུན་བསྐྱངས་ན།།དཀའ་གནད་མ་ལུས་རྟོགས།།སེམས་ཀྱི་དོགས་པ་རྣམས།།དུས་སུ་ཟིན་ཐོར་བཀོད།།གཞན་ལ་དྲིས་ནས་སུ།།དེའི་དོན་རྟོགས་པར་བྱ།།ཁང་ཁྱིམ་རྩིག་པ་དག།ཕྱི་ནང་གཙང་སྦྲ་བྱ།།མདུན་ཅོག་སྣག་སྨྱུག་སོགས།།ཡིད་འོང་གྲ་འགྲིག་བཞག།བརྡར་སྣག་ཡོ་གྱུར་ན།།བློ་སེམས་གཡེང་བ་ཡིན།།ཡིག་གཟུགས་མི་འགྲིག་ན།།སེམས་ཉིད་རྙོག་པའི་རྟགས།།དཔེ་དེབ་གོ་རིམ་བཞིན།།གཞག་ས་གཏན་ཁེལ་བྱ།།དེབ་གང་བཀླགས་ཚར་རྗེས།།སླར་ཡང་རང་སར་གཞག།བྲེལ་བའི་དོན་བྱུང་ཡང༌།།དཔེ་དེབ་ཚགས་འགྲིག་བྱ།།དེབ་ལ་སྙད་བྱུང་ན།།མྱུར་དུ་གསོ་བར་བྱ།།འཕགས་པའི་གཞུང་མིན་པར།།ལྟ་ཀློག་བྱེད་མི་རུང༌།།བྱས་ན་ཤེས་རབ་བསྒྲིབ།།ཕུགས་འདུན་བརླག་པར་འགྱུར།།རང་ཉིད་དམའ་འབེབས་དང༌།།གཉོམ་ཆུང་བྱེད་མི་རུང༌།།རིམ་གྱིས་བརྩོན་བྱས་ན།།མཁས་པའི་གོ་སར་སླེབས།།